Ditsem Nuus - KVBA sê blankes mag staak oor ras
Die vakbond Solidariteit het 'n deurbraak behaal in sy dispuut by die Kommissie vir Versoening, Bemiddeling en Arbitrasie (KVBA) teen Sasol oor blankes wat uitgesluit is van sy nuwe bemagtigingskema, Khanyisa, toe die KVBA bevind het dat werknemers wel mag staak oor rasuitsluiting. Dit volg nadat Sasol aan die einde van verlede jaar bekendgemaak het dat sy bestaande werknemerbemagtigingskema, Inzalo, wat op 18 Mei 2018 ten einde loop, vervang gaan word met 'n nuwe bemagtigingskema, Khanyisa, wat egter glad nie voorsiening maak vir blanke werknemers nie.
Die nuwe skema bestaan uit twee fases waarvan die tweede fase slegs vir werknemers van die aangewese groep geld. Sasol het egter gesê dat om blankes deel van Khanyisa te maak, indruis teen die wese van betekenisvolle transformasie. Solidariteit het daarenteen in sy dispuut by die KVBA aangevoer dat blanke werknemers wel mag staak om soortgelyke voordele te bekom.
Die kommissaris het egter bevind dat Solidariteit se dispuut as 'n saak van gemeenskaplike belang geklassifiseer moet word en dus verder deur die KVBA ondersoek moet word. Hierdie bemiddelingsproses moet nog plaasvind, maar minstens het die KVBA beslis dat ras tot dusver in die dispuut nie 'n rol mag speel nie. Vir meer besonderhede, skakel Deon Reyneke by 082 772 1926.